Talle vas ná diefstal by skole‘n Skool in Tembisa het ook onder vandalisme deurgeloop. (Foto: Twitter) Vyf mense is in die Vrystaat in hegtenis geneem vir vermeende betrokkenheid by ŉ inbraak by ŉ skool in die provinsie. Honderde skole het reeds sedert die aanvang van die afsonderingstydperk onder vandalisme deurgeloop. Skole word afgebrand, geplunder en toerusting van duisende rande word gesteel terwyl wetsgehoorsame burgers tuisbly. Teen verlede week het bykans 400 skole reeds deurgeloop. Brig. Motantsi Makhele, polisiewoordvoerder in die Vrystaat, het gesê lede van die polisie se taktiese reaksiespan en verskeie ander provinsiale taakspanne het Dinsdag inligting opgevolg oor die diefstal by die Katleho Mpumelelo Senior Secondary School in Sasolburg. Toerusting ter waarde van nagenoeg R250 000 is by die skool gesteel. Nadat die polisie op die eerste verdagte toegeslaan het, het hulle ook inligting opgevolg wat hulle na verskeie huise in Zamdela gelei het. Dáár is beslag gelê op onder meer skryfbehoeftes en ŉ drukker. Die polisie is daarna na Viljoenskroon waar hulle op ŉ vermoedelik gesteelde gasstoof, gassilinders en potte beslag gelê het. Altesaam vyf verdagtes sal Vrydag in die hof op Sasolburg verskyn, het Makhele gesê. Die polisie sal ook ondersoek instel na die moontlikheid dat hulle by ander rooftogte betrek kan word. Intussen het die Gautengse LUR vir onderwys, Panyaza Lesufi, die polisie geloof vir die inhegtenisnemings. In Gauteng is twee verdagtes reeds in hegtenis geneem nadat hulle glo items wat by skole gesteel is, in hul besit gehad het. Nog twee verdagtes is aangekeer nadat hulle ook in besit is van items gevind wat by die Botebotsebo Secondary School in Sebokeng gesteel is. ŉ Derde verdagte is op die skoolgrond in hegtenis geneem. Hy het glo ŉ venster gebreek waarna hy ŉ vuur in een van die klaskamers gemaak en linoleumteëls en stoele aan die brand gesteek het. Net meer as ŉ week gelede is 41 verdagtes in hegtenis geneem in verband met diefstal en brande by skole in Gauteng, het die onderwysdepartement gesê. Teen verlede week was daar in Gauteng alleen reeds 67 inbrake by skole. “Ons is verheug en is groot dank aan die polisie verskuldig vir die uitstekende werk wat hulle doen om die verdagtes aan te keer wat aanhou om die afsonderingsregulasies te verontagsaam. Ons verstaan nie waar hulle tyd kry om dié misdade te pleeg nie, want almal is veronderstel om tuis te bly,” het Lesufi gesê. “Ons hoop die misdadigers beland in die tronk.” Lesufi het gesê hulle doen ŉ beroep op gemeenskappe om steeds voorvalle aan te meld van misdadigers wat skoolgeboue teiken.